## Mazón reclama “inversions clau” perquè Alacant puga continuar com a “motor de tracció” en la reconstrucció econòmica i social de la Comunitat

*** Recorda que la Generalitat està destinant a la recuperació de les zones afectades per les riuades “el major desplegament econòmic i de recursos de la seua història”
* Reitera el compromís del Consell amb la província d’Alacant amb “projectes essencials” com l’Estació Central, l’E-Tram, les obres del posttransvasament Xúquer-Vinalopó o la reforma de la depuradora d’Algarós, entre altres
* Reclama de nou la segona pista i la connexió ferroviària de l’aeroport Alacant-Elx-Miguel Hernández, així com el cessament de les retallades al transvasament Tajo-Segura “sense més criteri que l’ideològic”
* Enaltix els guardonats en els XL Premis ‘Importantes’ perquè són referent de “com ser millors, perquè tota societat necessita guies per a continuar millorant en tots els àmbits”**

**Alacant.**

El president de la Generalitat, Carlos Mazón, ha indicat la necessitat de “continuar reivindicant per a la província d’Alacant el que precisa i li correspon per justícia”, especialment davant el paper que ha d’assumir “en l’immens i complex repte de la reconstrucció econòmica i social de les zones afectades per les riuades”.

El cap del Consell ha recordat que la Generalitat “està fent el major desplegament econòmic i de recursos de la seua història” per a afrontar la recuperació i en este sentit ha destacat “l’espenta i el dinamisme” d’Alacant com a “motor de tracció”.

Mazón ha agraït les nombroses iniciatives solidàries dutes a terme des de la província i ha destacat la “sensibilitat i l’altura de mires” del sector empresarial i la societat alacantina per a “estar al costat” dels damnificats de la província de València.

Durant la seua intervenció, Carlos Mazón ha reiterat el compromís del Consell amb la província d’Alacant amb “projectes essencials que ja estan en marxa o en funcionament”. Així, ha destacat la futura Estació Central d’Alacant, infraestructura amb un pressupost de 102 milions d’euros i les obres de la qual ja s’estan executant i el projecte de l’E-Tram d’Elx, el conveni del qual ja està a punt per a ser firmat “de manera que els il·licitans tindran el tramvia que es mereixen”.

D’igual manera, ha assenyalat que “ja s’estan executant les obres per a la nova conducció del marge esquerre del posttransvasament Xúquer-Vinalopó amb actuacions per valor de 120 milions d’euros per a donar servici a 14.000 agricultors”.

A més, ha avançat que “este 2025 començaran les obres de reforma integral de l’estació depuradora d’Algarós d’Elx, la major inversió que ha fet l’EPSAR en tota la seua història amb 82,5 milions d’euros”.

Així mateix, ha indicat que, després d’una inversió de més de 40 milions d’euros, “ja està funcionant tota la línia TRAM Benidorm-Dénia, els trens de la qual ja poden fer tot el traçat perquè ara poden passar pels túnels gràcies als ponts d’Algar i Mascarat”.

El màxim representant de l’executiu valencià ha posat en relleu que “des d’octubre el CICU provincial està operatiu després de ser tancat pel Botànic” i que “és des d’Alacant a on ha nascut la iniciativa de convertir en universitaris tots els hospitals de la Comunitat Valenciana” garantint unes pràctiques igualitàries i d’excel·lència per a tots els estudiants de medicina de les tres províncies.

Igualment, ha reafirmat el seu compromís amb el desdoblament de la CV-95 al Baix Segura i ha anunciat que, després de la declaració del Jutjat Privatiu d’Aigües d’Orihuela com a bé d’interés cultural, “la Generalitat impulsarà la creació d’un centre d’interpretació i investigació del regadiu i de l’aigua” que serà un centre d’investigació i reflexió de la matèria, “no solament històric, sinó actual i realçant els usos tradicionals i l’aprofitament de l’aigua en la nostra terra”.

També, Mazón ha traslladat que el Consell “continuarà reivindicant al Govern d’Espanya que complisca la seua paraula i inicie els tràmits perquè la Dama d’Elx torne a casa”.

Així, el president ha destacat que Alacant “retorna multiplicat per 10 cada euro d’inversió que rep” a pesar de  ser la província 52 de 52 en els pressupostos generals de l’Estat. En este sentit, ha assenyalat que “necessita inversions en dos aspectes clau com són les infraestructures i l’aigua, per a continuar mantenint el seu lideratge i la seua essencial aportació a l’economia nacional”.

En esta línia, ha posat en relleu que l’aeroport Alacant-Elx-Miguel Hernández ha superat el milió de viatgers en gener de 2025 “per primera vegada en un mes tradicionalment fluix per al turisme” a pesar que no disposa d’una connexió ferroviària concorde a la seua magnitud i ser “l’únic aeroport d’Espanya que registra més de 15 milions de passatgers a l’any i disposa d’una sola pista”.

Per això, ha criticat la negativa del Govern d’Espanya i AENA a construir la segona “encara que això genere un impacte positiu de més de 800 milions d’euros en el producte interior brut provincial”.

Així mateix, ha lamentat que “l’executiu central no vullga asseure’s a parlar sobre l’aigua de manera seriosa, rigorosa i amb avals científics i tècnics damunt la taula mentres apliquen retallada rere retallada al transvasament Tajo-Segura sense més criteri que l’ideològic”.

**XL Premis ‘Importantes’**

El president de la Generalitat ha assistit a la XL edició dels Premis ‘Importantes’ organitzats pel diari *Información*, del qual ha destacat el seu compromís amb la província.

Durant la gala, s’ha guardonat la Policia Nacional, el Museu de Belles Arts del Palau Gravina, el Reial Club de Regates d’Alacant, el Club Atlético Montemar, les empreses Chocolates Valor i Plásticos Erum així com el Jutjat Provatiu d’Aigües d’Orihuela i l’Arxiu Provincial.

D’igual manera, s’ha reconegut els investigadors Yolanda Bustos, Víctor Borrell i Enrique de Madaria; Felipe David Souza, l’EUIPO, l’alcalde d’Aspe, Antonio Puerto, la societat valenciana, tant voluntaris com professionals, que van actuar durant les riuades del passat 29 d’octubre i la localitat del Campello, pel recent trasllat de les restes del jurista Rafael Altamira des de Mèxic fins a la localitat.

Carlos Mazón ha enaltit els premiats perquè són referent de “com ser millors en benefici de tots, perquè tota societat necessita guies com vosaltres per a continuar millorant en tots els àmbits”.

Fecha: 20/02/2025